Title: ข้อบังคับการรถไฟแห่งประเทศไทย ฉบับที่ 2.1 การแบ่งส่วนงานและอำนาจความรับผิดชอบของผู้บริหาร (แก้ไขเพิ่มเติมครั้งที่ 6)

ข้อบังคับการรถไฟแห่งประเทศไทย

ข้อบังคับการรถไฟแห่งประเทศไทย
ฉบับที่ ๒.๑
การแบ่งส่วนงานและอำนาจความรับผิดชอบของผู้บริหาร
(แก้ไขเพิ่มเติมครั้งที่
๖)[๑]

โดยที่ปัจจุบันราคาวัสดุสิ่งของเครื่องใช้และค่าแรงงานได้เพิ่มสูงขึ้นกว่าเดิมมากฉะนั้น
เพื่อให้การจัดซื้อและการจ้างมีความคล่องตัวและรวดเร็วยิ่งขึ้น
คณะกรรมการรถไฟแห่งประเทศไทย อาศัยอำนาจตามความในมาตรา ๒๕ (๔)
แห่งพระราชบัญญัติการรถไฟแห่งประเทศไทย พ.ศ. ๒๔๙๔ และด้วยความเห็นชอบของกระทรวงการคลัง
จึงออกข้อบังคับว่าด้วยการแบ่งส่วนงานและอำนาจความรับผิดชอบของผู้บริหารแก้ไขเพิ่มเติม
ดังต่อไปนี้

ข้อ ๑  ให้ยกเลิกความในข้อ ๖
แห่งข้อบังคับฉบับที่ ๒.๑ ลงวันที่ ๑๙ เมษายน ๒๕๒๘ ซึ่งแก้ไขเพิ่มเติมโดยข้อบังคับว่าด้วยการแบ่งส่วนงานและอำนาจความรับผิดชอบของผู้บริหาร
(แก้ไขเพิ่มเติมครั้งที่ ๑) เมื่อวันที่ ๒๕ ธันวาคม ๒๕๒๘
เฉพาะที่เกี่ยวกับอำนาจในการบริหารและรับผิดชอบของผู้ว่าการรถไฟแห่งประเทศไทยใน
๖.๒ และ ๖.๖และให้ใช้ความต่อไปนี้แทน
๖.๒ การสั่งอนุญาตให้กระทำการต่าง ๆ
เกี่ยวกับการจัดซื้อวัสดุสิ่งของเครื่องใช้และการจ้างให้ผู้ว่าการรถไฟแห่งประเทศไทย
มีอำนาจสั่งซื้อวัสดุสิ่งของเครื่องใช้หรือสั่งจ้างโดยวิธีประกวดราคาหรือสอบราคาได้ไม่เกิน
๑๖,๐๐๐,๐๐๐ บาท (สิบหกล้านบาท)และโดยวิธีพิเศษไม่เกิน ๘,๐๐๐,๐๐๐ บาท (แปดล้านบาท) เมื่อได้ดำเนินการไปแล้วในวงเงินเกิน
๘,๐๐๐,๐๐๐
บาท (แปดล้านบาท) ให้รายงานคณะกรรมการรถไฟแห่งประเทศไทยทราบเว้นแต่การจัดซื้อน้ำมันเชื้อเพลิง
น้ำมันหล่อลื่น และผลิตภัณฑ์ปิโตรเลียม ให้ผู้ว่าการรถไฟแห่งประเทศไทย
มีอำนาจสั่งซื้อได้ในวงเงินครั้งละไม่เกิน ๑๖,๐๐๐,๐๐๐ บาท (สิบหกล้านบาท)
โดยไม่ต้องรายงานให้คณะกรรมการรถไฟแห่งประเทศไทยทราบ และ
๖.๖ การซื้อวัสดุสิ่งของเครื่องใช้ น้ำมันเชื้อเพลิง น้ำมันหล่อลื่น
และผลิตภัณฑ์
ปิโตรเลียมหรือการจ้างครั้งใดซึ่งมีจำนวนเงินเกินกว่า ๑๖,๐๐๐,๐๐๐ บาท
(สิบหกล้านบาท) ให้เป็นอำนาจของคณะกรรมการรถไฟแห่งประเทศไทยเป็นผู้พิจารณาอนุมัติก่อนที่จะดำเนินการ
ยกเว้นการจัดซื้อหรือจ้างที่มีวงเงินครั้งละเกินกว่า ๑๖,๐๐๐,๐๐๐ บาท
(สิบหกล้านบาท) และมีงบประมาณแล้ว ให้ผู้ว่าการรถไฟแห่งประเทศไทยมีอำนาจเรียกประกวดราคาซื้อหรือจ้างได้
แต่เมื่อถึงขั้นที่จะอนุมัติซื้อหรือจ้าง ให้นำเสนอคณะกรรมการรถไฟแห่งประเทศไทยพิจารณา

ข้อ ๒  ให้ใช้ข้อบังคับนี้
ตั้งแต่บัดนี้เป็นต้นไป

ให้ไว้ ณ วันที่ ๒๕ เมษายน พ.ศ. ๒๕๓๑
หม่อมหลวงเชิงชาญ  กำภู
ประธานกรรมการรถไฟแห่งประเทศไทย

อารยา / แก้ไข
๑๖ กรกฎาคม ๒๕๕๑

จุฑามาศ/ปรับปรุง
๑๘ กันยายน ๒๕๕๗

[๑] ราชกิจจานุเบกษา เล่ม ๑๐๕/ตอนที่ ๘๗/หน้า ๑๖๒/๒๖ พฤษภาคม ๒๕๓๑